Politiet bekræfter nu, at det er en 24-årig asylansøger fra Iran, som er sigtet for at stå bag en voldtægt i Haderslev natten til lørdag klokken 03.30.

Han er varetægtsfængslet frem til den 11. august, men hvordan den 24-årige forholder sig til sigtelsen, ved politiet ikke.

- Han nægter at udtale sig til både politiet og dommer, fortæller Jacob Ulvedal, leder af lokalpolitiet i Haderslev.

Ofret - en 19-årig pige - har forklaret til politiet, at hun blev overfaldet af manden, og at han tog kvælertag på hende og holdt hende fast under voldtægten. Episoden fandt sted ved Sønder Otting Skoles afdeling ved Kløvermarken.

Hørte råb og skrig

Politiet blev alarmeret af en bekymret borger, som hørte råb og skrig fra skolen. Da politiet nåede frem, fandt de den chokerede kvinde, som efterfølgende blev kørt til sygehuset. En retsmedicinsk undersøgelse har senere bekræftet, at hun har været udsat for en fuldbyrdet voldtægt.

Den 24-årige mand blev anholdt af politiet på gerningsstedet.

- Han blev taget på noget nær fersk gerning, for han stod praktisk talt og var ved at lyne bukserne op, da vi stødte på ham, sagde vagtchef Anders Hansen fra Syd- og Sønderjyllands Politi søndag aften til JydskeVestkysten.

Alle er meget vrede

JydskeVestkysten har været i kontakt med en asylsøger, som bor på asylcentret på Vilstrupvej i Haderslev. Han fortæller, at hele lejren er utrolig berørte over, hvad der er sket.

- Alle her er meget, meget vrede, og alle taler om det i lejren, fortæller 25-årige Mulham Yusuf Buzum, som har besluttet at blive i lejren de næste par dage.

- Jeg tror ikke, jeg vil gå ud, for der kan være nogen, som er så vrede, at de lader det gå over andre. Jeg håber nogen forstår, at vi ikke alle er sådan, siger han.